Komisijos reglamentas (EB) Nr. 2035/2003
2003 m. lapkričio 19 d.
iš dalies pakeičiantis Reglamentą (EB) Nr. 296/96 dėl valstybių narių teiktinos informacijos ir mėnesinio Žemės ūkio orientavimo ir garantijų fondo (EŽŪOGF) Garantijų skyriaus lėšomis finansuojamų išlaidų užsakymo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1258/1999 dėl bendros žemės ūkio politikos finansavimo [1], ypač į jo 5 straipsnio 3 dalį ir 7 straipsnio 5 dalį,
kadangi:
(1) 2002 m. birželio 25 d. Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento [2], 181 straipsnyje ir 41 straipsnio 2 dalyje numatomas Komisijos išlaidų klasifikavimas pagal tikslą nuo 2004 finansinių metų. Tokiu būdu klasifikuojant išlaidas bus sudaryti mažiau išsamūs biudžeto nomenklatūros skyriai.
(2) Siekiant išlaikyti lig šiol buvusį informavimo ir skaidrumo lygį, registruojant išlaidas, finansuojamas Europos žemės ūkio orientavimo ir garantijų fondo (EŽŪOGF) Garantijų skyriaus, kiekvieną mėnesį pagal Komisijos reglamento (EB) Nr. 296/96 [3] su paskutiniais pakeitimais, padarytais Reglamentu (EB) Nr. 1997/2002 [4], 3 straipsnio 3 dalį valstybių narių pateikiama finansinė informacija turėtų būti išskirstyta pagal biudžeto straipsnius ar punktus.
(3) Atitinkamai reikėtų iš dalies pakeisti Reglamentą (EB) Nr. 296/96.
(4) Šiame reglamente numatytos priemonės atitinka EŽŪOGF komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 296/96 3 straipsnio 4 dalies pirmoji pastraipa pakeičiama taip:
"Į 3 dalyje minimą pranešimą įtraukiamas išlaidų suskirstymas pagal Europos Bendrijų biudžeto nomenklatūros straipsnius, o žemės ūkio išlaidų audito skyriuje - papildomas suskirstymas pagal biudžeto punktus; vis dėlto, žuvininkystės skyriuje išlaidos pateikiamos pagal skyrius."
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis taikomas nuo 2003 m. gruodžio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. lapkričio 19 d.